ธปท.ห่วง3ปัจจัยกระทบศก.ครึ่งปีหลัง
ธปท.ห่วงปัญหาในยุโรป-การเมืองภายในวุ่น-ภัยแล้งกระทบการขยายตัวของเศรษฐกิจในช่วงครึ่งปีหลัง
31 พ.ค. 2553

ธปท.ห่วงปัญหาในยุโรป-การเมืองภายในวุ่น-ภัยแล้งกระทบการขยายตัวของเศรษฐกิจในช่วงครึ่งปีหลัง 
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า จากการพิจารณาปัจจัยต่างๆทั้งในและนอกประเทศขณะนี้ ธปท.ค่อนข้างกังวลว่า 3 ปัจจัยที่กำลังเกิดขึ้นในช่วงนี้จะส่งผลกระทบต่อแนวโน้มการขยายตัวทางเศรษฐกิจของไทยในช่วงครึ่งปีหลังของปีนี้ คือ 1.ปัจจัยจากภาวะเศรษฐกิจในต่างประเทศ จากปัญหาในยุโรปที่มีปัญหาเรื่องระดับหนี้สาธารณะที่อยู่ในระดับสูง ขณะที่การแก้ไขปัญหายังไม่ชัดเจน ส่งผลให้ตลาดเกิดความกังวลทำให้คาเงินในยุโรปผันผวน
“ปัจจัยจากปัญหาในยุโรป เราเชื่อว่าปัญหาความผันผวนของค่าเงินจะลดลงได้ ถ้าเขาแก้ปัญหาได้ชัดเจน แต่จากปัญหานี้ธปท.ต้องติดตามดูว่าจะส่งผลต่อการขยายตัวของเศรษฐกิจโลกมากน้อยแค่ไหน และจะส่งผลกระทบต่อเศรษฐกิจไทยหรือไม่ เพราะถ้าเศรษฐกิจยุโรปแย่ การส่งออกเราน่าจะกระทบด้วย เพราะไทยส่งออกไปยุโรปสูงประมาณ 12% ซึ่งสัดส่วนนี้ถือเป็นตลาดสำคัญ มากไปกว่านั้นคือภาคการส่งออกยังเป็นกลไกลสำคัญในการขยายตัวของเศรษฐกิจไทยด้วย” นายบัณฑิตกล่าว
นายบัณฑิต เปิดเผยว่า ส่วนปัจจัยที่ 2.จะต้องจับตาดูปัจจัยการเมืองในประเทศ ว่าจะส่งผลกระทบอย่างไร ในเบื้องต้นได้ส่งผลกระทบต่อภาคการท่องเที่ยวแล้ว แต่หลายฝ่ายยังเชื่อมั่นว่าจะฟื้นฟูได้ เพียงแต่จะเร็วแค่ไหน และสถานการณ์ที่เกิดขึ้นมีผลกระทบต่อความเชื่อมั่นในประเทศ ส่วนความเชื่อมั่นที่ลดลงจะมีผลต่อการใช้จ่ายในประเทศ การลงทุนมากน้อยแค่ไหนยังต้องพิจารณาต่อไป
และปัจจัยที่ 3.ที่ธปท.จะติดตามคือปัญหาภัยแล้ง เพราะภัยแล้งมีผลต่อการขยายตัวทางเศรษฐกิจด้วย เนื่องจากทำให้ความสามารถในการผลิตภาคการเกษตรลดลง เบื้องต้นคาดว่าปัญหาภัยแล้งจะส่งผลกระทบทั้งในปีนี้และปีหน้า
ทั้งนี้ ปัจจัยทั้ง 3 ด้านเหล่านี้จะส่งผลกระทบต่ออัตราการเติบโตทางเศรษฐกิจ(จีดีพี) ทำให้ไม่เป็นไปตามที่ธปท.คาดการณ์ไว้หรือไม่ ยังต้องรอประเมินผลกระทบภาพรวมทั้งหมด แต่ธปท.ยังเชื่อว่าเศรษฐกิจไทยปีนี้ยังสามารถขยายตัวได้ในระดับที่ดี เพราะยังมีแรงส่งมาจากการเติบโตในไตรมาสแรกปีนี้ และหากเศรษฐกิจโลกฟื้นตัวได้ มันก็น่าจะช่วยให้เศรษฐกิจไทยฟื้นตัวได้ด้วย โดยเศรษฐกิจของกลุ่มประเทศในเอเชียและสหรัฐฯน่าจะขยายตัวได้ดี ถ้าการดำเนินนโยบายการเงินยังผ่อนคลายต่อไป อย่างไรก็ตามการคาดการณ์นี้ยังไม่รวมปัจจัยจากปัญหาในยุโรป